ລັດຖະບານ ລາວ ຍັງບໍ່ມີມາດຕະການ ທີ່ມີປະສິດທິພາບ ຢ່າງພຽງພໍ ໃນການຄຸ້ມຄອງຄ່າເງິນກີບ
ການຄ້າຕ່າງປະເທດ ຂອງ ລາວ ໃນຊ່ວງເດືອນມັງກອນ-ເມສາ 2020 ມີມູນຄ່າລວມ 2,994 ລ້ານໂດລາ.
ສະມາຊິກສະພາແຫ່ງຊາດເນັ້ນຢໍ້າວ່າ ລັດຖະບານ ລາວ ຍັງບໍ່ມີມາດຕະການທີ່ມີປະສິດທິພາບຢ່າງພຽງພໍໃນການຄຸ້ມຄອງຄ່າເງິນກີບ ໂດຍສະເພາະແມ່ນການທີ່ ລາວ ຍັງຂາດດຸນການຄ້າຕ່າງປະເທດນັ້ນ ທ່ານນາງ ວາລີ ເວດສະພົງ ສະມາຊິກສະພາແຫ່ງຊາດຈາກເຂດນະຄອນຫຼວງວຽງຈັນ ໄດ້ຖະແຫຼງໃນກອງປະຊຸມສະໄໝສາມັນຄັ້ງທີ 9 ຂອງສະພາແຫ່ງຊາດ ລາວ ທີ່ດຳເນີນການປະຊຸມໃນວັນທີ 24 ມິຖຸນາ ຫາວັນທີ 2 ກໍລະກົດ 2020 ທີ່ຜ່ານມາວ່າການຕົກຕໍ່າຂອງຄ່າເງິນກີບທຽບໃສ່ເງິນຕາຕ່າງປະເທດທຸກສະກຸນໃນປັດຈຸບັນ ກໍເພາະວ່າລັດຖະບານ ລາວ ຍັງບໍ່ມີມາດຕະການທີ່ມີປະສິດທິ ພາບຢ່າງພຽງພໍໃນການຄຸ້ມຄອງຄ່າເງິນກີບ ໂດຍສະເພາະແມ່ນໃນດ້ານການຄ້າຕ່າງປະເທດທີ່ ລາວ ຍັງຕົກເປັນຝ່າຍຂາດດຸນຢູ່ເລື້ອຍມານັ້ນ ດັ່ງທີ່ທ່ານນາງ ວາລີ ໄດ້ຖະແຫຼງຢືນຢັນວ່າ “ໃນການຄວບຄຸມສະຖາບັນການເງິນ ແລະ ອັດຕາແລກປ່ຽນໃນຊ່ວງ 2-3 ອາທິດຜ່ານມາມັນຜັນຜວນແຮງແບບຜິດປົກກະຕິ ອັນນີ້ຢາກຕັ້ງຄຳຖາມໃຫ້ທາງລັດຖະບານ ໂດຍສະເພາະທະນາຄານກາງ ຄຶດວ່າມັນຜັນຜວນຍ້ອນອີຫຍັງ ພວກເຮົາກະຢາກຮູ້ສາເຫດວ່າມັນແຮງໂພດ ມັນຜິດປົກກະຕິ ມັນບໍ່ໄປຕາມທິດສະດີແມ່ນຢູ່ວ່າ Deman ໄປກັບ Supply ນີ້ແຕ່ວ່າໂຕນັ້ນເຮົາກະນຳເຂົ້າມາຫຼາຍຢູ່ລະ ເຮົາກໍເປັນປະເທດທີ່ນຳເຂົ້າຢູ່ແລ້ວ ແຕ່ປັດຈຸບັນນີ້ສົ່ງອອກບັກຫຼາຍໆ ກະຍັງຄ່າເງິນຍັງອ່ອນຢູ່ ” ທັງນີ້ກະຊວງອຸດສາຫະກຳ ແລະ ການຄ້າລາຍງານວ່າ ການຄ້າຕ່າງປະເທດຂອງ ລາວ ໃນຊ່ວງເດືອນມັງກອນ-ເມສາ 2020 ມີມູນຄ່າລວມ 2,994 ລ້ານໂດລາໃນນີ້ເປັນການສົ່ງສິນຄ້າອອກ 1,353 22 ລ້ານໂດລາ ແລະ ນຳເຂົ້າສິນຄ້າ 1,640 78 ລ້ານໂດລາ ຊຶ່ງເຮັດໃຫ້ ລາວ ຂາດດຸນການຄ້າໃນມູນຄ່າລວມ 287 56 ລ້ານໂດລາ ໂດຍ ລາວ ຂາດດຸນການຄ້າຫຼາຍທີ່ສຸດ ທັງຍັງມີທ່າອຽງເພີ່ມຂຶ້ນຢ່າງຕໍ່ເນື່ອງກໍຄືປະເທດ ໄທ ໂດຍສະເພາະແມ່ນການຄ້າຊາຍແດນນັ້ນ ຖືເປັນການຄ້າຫຼັກລະຫວ່າງ ລາວ-ໄທ ຫາກແຕ່ວ່າດ້ວຍບັນຫາການລະບາດຂອງໄວຣັສ COVID-19 ໃນປັດຈຸ ບັນນີ້ກໍໄດ້ສົ່ງຜົນກະທົບເຮັດໃຫ້ການຄ້າຊາຍແດນລະຫວ່າງ ລາວ-ໄທ ໃນໄລຍະ 4 ເດືອນຕົ້ນປີ 2020 ຫຼຸດລົງໃນອັດຕາສະເລ່ຍເກີນກວ່າ 12 ເປີເຊັນ ເມື່ອທຽບໃສ່ກັບໄລຍະດຽວກັນໃນປີ 2019 ທີ່ຜ່ານມາ ທັງນີ້ທ່ານ ກີຣະຕິ ຣັດສະໂນ ອະທິບໍດີກົມການຄ້າຕ່າງປະເທດ ກະຊວງການຄ້າຂອງ ໄທ ຖະແຫຼງວ່າການຄ້າຊາຍແດນລະຫວ່າງ ລາວ-ໄທ ໃນຊ່ວງເດືອນມັງກອນ-ເມສາ 2020 ມີມູນຄ່າລວມ 1,339 ລ້ານໂດລາ ໃນນີ້ເປັນການນຳເຂົ້າສິນຄ້າຈາກ ລາວ 383ລ້ານໂດລາ ແລະ ສົ່ງສິນຄ້າອອກໄປ ລາວ 956 ລ້ານໂດລາ ຊຶ່ງເຮັດໃຫ້ ລາວ ຂາດດຸນການຄ້າຕໍ່ ໄທ ໃນມູນຄ່າ 573 ລ້ານໂດລາ ແຕ່ວ່າກໍຫຼຸດລົງຈາກຊ່ວງດຽວກັນໃນປີ 2019 ຄິດເປັນອັດຕາສະເລ່ຍກວ່າ 12 ເປີເຊັນ ໂດຍມີສາ ເຫດມາຈາກການລະບາດຂອງໄວຣັສ COVID-19 ທັງຍັງຄາດໝາຍວ່າສະພາບການດັ່ງກ່າວນີ້ຍັງຈະດຳເນີນຕໍ່ໄປຈົນກວ່າວ່າຈະສາມາດຄວບຄຸມການລະບາດຂອງໄວຣັສ COVID-19 ໄດ້ຢ່າງຄັກແນ່ແລ້ວເທົ່ານັ້ນ ສິນຄ້າທີ່ ລາວ ນຳເຂົ້າຈາກ ໄທ ຫຼາຍທີ່ສຸດກໍຄືນໍ້າມັນເຊື້ອໄຟ, ລົດຍົນ, ອາໄຫຼ່ລົດຍົນ, ອຸປະກອນດ້ານການສະເສດ ແລະ ອຸປະກອນດ້ານປະສຸສັດ ສ່ວນສິນຄ້າທີ່ ລາວ ສົ່ງອອກໄປ ໄທ ກໍຄືພະລັງ ງານໄຟຟ້າ, ຜະລິດຕະພັນຈາກທອງແດງ ແລະ ເຄື່ອງຮັບ-ສົ່ງສັນຍານອຸປະກອນສື່ສານຕ່າງໆ ແຕ່ການລະບາດຂອງໄວຣັສ COVID-19 ກໍເຮັດໃຫ້ມີທ່າອຽງທີ່ ໄທ ຈະນຳເຂົ້າໄຟຟ້າຈາກ ລາວ ຫຼຸດ ລົງ ອັນຈະສົ່ງຜົນເຮັດໃຫ້ການຂະຫຍາຍຕົວທາງເສດຖະກິດ (GDP) ຂອງ ລາວ ໃນປີ 2020 ຫຼຸດ ລົງດ້ວຍ ທັງນີ້ກອງທຶນການເງິນສາກົນ (IMF) ໄດ້ປັບຫຼຸດການຂະຫຍາຍຕົວ GDP ຂອງ ລາວ ລົງຈາກ 6 2 ເປີເຊັນມາເປັນ 0 7 ເປີເຊັນໃນປີ 2020 ທັງຍັງຖືເປັນຄາດໝາຍທີ່ຕໍ່າກວ່າທະນາຄານພັດທະນາ ເອເຊຍ (ADB) ທີ່ໄດ້ປັບຫຼຸດການຂະຫຍາຍຕົວ GDP ຂອງລາວ ຈາກ 6 2 ເປີເຊັນເປັນ 3 5 ເປີ ເຊັນ ໂດຍສະເພາະໃນພາກການບໍລິການ ແລະ ທ່ອງທ່ຽວ ຈະຖືກກະທົບໜັກສຸດຊຶ່ງຄາດວ່າຈະຂະຫຍາຍຕົວພຽງ 1 3 ເປີເຊັນ ສ່ວນພາກກະສິກຳ ແລະ ພາກອຸດສາຫະກຳຈະຂະຫຍາຍຕົວເພີ່ມ ຂຶ້ນພຽງ 2 5 ເປີເຊັນ ແລະ 5 7 ເປີເຊັນຕາມລຳດັບ ສ່ວນດ້ານທຶນສຳຮອງເງິນຕາຕ່າງປະເທດຂອງລັດຖະບານ ລາວ ນັ້ນ ກໍມີມູນຄ່າຕໍ່າກວ່າ 1,000 ລ້ານໂດລາ ຊຶ່ງທຽບໄດ້ກັບການນຳເຂົ້າສິນຄ້າຈາກຕ່າງປະເທດບໍ່ເຖິງ 2 ເດືອນ ຈຶ່ງເຮັດໃຫ້ລັດຖະບານ ລາວ ຕ້ອງປະເຊີນກັບການເປັນໜີ້ເພີ່ມ ຂຶ້ນດ້ວຍ ເພາະຕ້ອງກູ້ຢືມຈາກຕ່າງປະເທດ ເພື່ອດຸ່ນດ່ຽງລາຍຈ່າຍທີ່ສູງກວ່າລາຍຮັບ ໂດຍໃນປີ 2019 ລັດຖະບານ ລາວ ມີໜີ້ເຖິງ 13,491 ລ້ານໂດລາ ຄິດເປັນ 68 ເປີເຊັນຂອງ GDP ແລະ ຄາດວ່າຈະເພີ່ມຂຶ້ນເກີນກວ່າ 70 ເປີເຊັນຂອງ GDP ໃນປີ 2020 ສ່ວນເງິນກີບກໍຈະອ່ອນຄ່າລົງເກີບກວ່າ 10 ເປີເຊັນ